การุณ ดักทาง บิ๊กตู่ อย่าเปิดทางนายทุนหาประโยชน์ พ.ร.ก.เงินกู้
นายการุณ โหสกุล ส.ส.กทม. พรรคเพื่อไทย ดักทาง บิ๊กตู่ อย่าเปิดทางให้นายทุนหาประโยชน์ พ.ร.ก.เงินกู้ เตือน รัฐควรต้องยอมรับการตรวจสอบจากประชาชน ทำนาย ตั้งคกก.นายทหาร-คนใกล้ชิดกับนายทุนใหญ่วันที่ 28 พ.ค. นายการุณ โหสกุล ส.ส.กทม. พรรคเพื่อไทย ในฐานะรองประธานคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร เปิดเผยว่า ในการประชุมสภาผู้แทนราษฎร เพื่อพิจารณาพระราชกำหนดตามที่คณะรัฐมนตรีเสนอ ได้แก่ พ.ร.ก.กู้เงิน 3 ฉบับ นั้นถือเป็นการประชุมที่พรรคเพื่อไทยและพรรคร่วมฝ่ายค้านให้ความสำคัญมาก เพราะมีผลต่อสถานภาพการเงินของประเทศ และมีผลต่อการเยียวยาและฟื้นฟูเศรษฐกิจโดยตรง จึงมีความสำคัญกับพี่น้องประชาชนทั้งประเทศ ดังนั้นด้วยวงเงินมหาศาลที่มาขอความเห็นชอบจากสภา รัฐบาล จำเป็นที่จะต้องมีรายละเอียดของโครงการที่จะใช้งบประมาณในวงเงินกู้ที่ชัดเจน ไม่ควรที่จะเขียนกรอบกว้างๆ หรืออย่างน้อยควรชี้แจงรายละเอียดได้ เพราะหลายโครงการจะไปทับซ้อนกับโครงการที่อยู่ในงบประมาณรายจ่ายประจำปี นอกจากนี้ ตนเองขอตั้งข้อสังเกตว่า การออกเป็นพระราชกำหนดของรัฐบาลต้องการหนีการตรวจสอบจากผู้แทนประชาชนจริงหรือไม่นายการุณ กล่าวด้วยว่า รัฐบาลต้องแสดงความจริงใจให้ประชาชนเห็นว่า มีความตั้งใจจริงที่จะกอบกู้เศรษฐกิจและช่วยเหลือประชาชนอย่างจริงจัง อีกทั้งต้องยอมรับการตรวจสอบจากผู้แทนของประชาชน ด้วยการเปิดให้มีการตั้งคณะกรรมาธิการวิสามัญติดตามการใช้เงินกู้อย่างจริงจัง นอกจากนี้ รัฐต้องกระจายงบประมาณที่กู้มาเป็นธรรมและทั่วถึง ไม่ควรเอางบประมาณของประชาชนไปใช้ในการหาเสียง เอื้อประโยชน์ทางการเมืองแก่พวกพ้องโดยเฉพาะการเขียน พ.ร.ก.ให้อำนาจ พลเอกประยุทธ์ จันทร์โอชา นายกรัฐมนตรี ตั้งคณะกรรมการจำนวน 11 คน เพื่อมาพิจารณาการใช้เงินกู้ตามพระราชกำหนดนั้น เห็นได้ชัดว่า ไม่เห็นหัวประชาชนเลย เพราะหลีกเลี่ยงการตรวจสอบจากสภา ขอทำนายว่า พลเอกประยุทธ์ ต้องแต่งตั้งนายทหารหรือคนใกล้ชิดกับนายทุนใหญ่ เข้ามานั่งในคณะกรรมการชุดนี้ ผมหวังว่าเรื่องแบบนี้คงไม่เกิดขึ้น เพราะเป็นผลประโยชน์ทับซ้อนและเป็นช่องทางให้เกิดการแสวงหาผลประโยชน์โดยมิชอบ อยากให้รัฐบาลตระหนักว่า เงินทุกบาทเป็นของประชาชนไม่ใช่ของรัฐบาล ขอเตือนว่า คณะกรรมาธิการและพรรคเพื่อไทยจะติดตามการใช้งบประมาณอย่างเข้มข้นเพื่อประโยชน์สูงสุดคนไทยทุกคน นายการุณ กล่าว.
นายการุณ โหสกุล ส.ส.กทม. พรรคเพื่อไทย ดักทาง บิ๊กตู่ อย่าเปิดทางให้นายทุนหาประโยชน์ พ.ร.ก.เงินกู้ เตือน รัฐควรต้องยอมรับการตรวจสอบจากประชาชน ทำนายตั้งคกก.นายทหาร-คนใกล้ชิดกับนายทุนใหญ่
อภิปราย พ.ร.ก. เงินกู้,พ.ร.ก. เงินกู้,ประชุมสภา,โควิด-19,ไวรัสโคโรนา,การุณ โหสกุล,เพื่อไทย,ข่าวทั่วไป